Mestská časť Bratislava-Karlova Ves

Námestie Sv. Františka 8, 842 62 Bratislava

Koncepcia rozvoja

MŠ Borská 4, Bratislava

na obdobie rokov 2023/2027

**I. Predkladá:**

Alena Rollerová, riaditeľka školy

Materská škola Borská 4, Bratislava

II. Prerokovanie v pedagogickej rade

Koncepcia rozvoja Materskej školy Borská 4, Bratislava na obdobie rokov 2023/2027 bola prerokovaná v pedagogickej rade dňa 21.12.2022

...............................................

 Rollerová Alena

 riaditeľka školy

**III. Prerokovanie v rade školy**

Koncepcia rozvoja Materskej školy Borská 4, Bratislava na obdobie rokov 2023/2027 bola prerokovaná v Rade školy dňa 15.2.2023.

...............................................

 Welter Branislav

 predseda rady školy

**IV. Stanovisko zriaďovateľa:**

Mestská časť Bratislava-Karlova Ves

1. schvaľuje
2. schvaľuje s pripomienkami

koncepciu rozvoja Materskej školy Borská 4, Bratislava na obdobie rokov 2023/2027

 ........................................ Dana Čahojová

 starostka

 **ÚVOD**

 Koncepcia rozvoja materskej školy na roky 2023 – 2027 predstavuje strategický dokument, ktorého cieľom je stanoviť, ciele a spôsoby na ich dosiahnutie v oblasti ďalšieho smerovania života materskej školy v najbližších piatich rokoch. Pri spracovaní obsahu dokumentu boli zohľadnené úlohy deklarované v dokumentoch schválených Ministerstvom školstva vedy a výskumu SR pre rozvoj výchovy a vzdelávania, platná legislatíva SR v oblasti školstva a dokumenty materskej školy.

 Koncepčný zámer vychádza z hlavného cieľa predprimárneho vzdelávania. Cieľ je rozvíjať schopnosti a zručnosti detí, utvárať predpoklady na ďalšie vzdelávanie a pripravovať ich na život v spoločnosti v súlade s individuálnymi a vekovými osobitosťami. Vychádzať z princípu, aby každé dieťa zažilo v materskej škole radosť, lásku, pochopenie, aby bolo stále šťastné, tvorivé a tak mohlo vnímať krásu okolo seba.

„Učiteľ môže otvoriť dvere, ale vstúpiť do nich musíš ty sám.“

1. **VÍZIA ŠKOLY**

 Víziou školy je vytvoriť modernú a tvorivú materskú školu, ktorá poskytuje kvalitné podmienky pre výchovu a vzdelávanie detí tak, aby každé dieťa mohlo rozvíjať svoje základné zručnosti, vedomosti a postoje, ktoré sú potrebné k jeho ďalšiemu vzdelávaniu a životu v modernej spoločnosti.

Vytvoriť atmosféru a prostredie, ktoré bude smerovať k tomu, aby deti chodili radi do materskej školy s dôverou, kde budú môcť prežívať radostné detstvo.
Vytvoriť zázemie, kde sa všetci budú cítiť spokojne, isto a bezpečne, kde sa budeme viesť k vzájomnej úcte, dôvere, uznaniu, znášanlivosti a empatii.
Sme tu pre deti, pripravení k spolupráci s rodičmi, aby sa ich poklady dostali na správny začiatok vytúženej cesty.

1. **ANALÝZA**

**II.1. CHARAKTERISTIKA SÚČASNÉHO STAVU ŠKOLY**

**II.1.1. Charakteristika školy a priestorové zabezpečenie školy**

Naša materská škola je v zriaďovateľskej pôsobnosti mestskej časti Bratislava – Karlova Ves. Poskytuje celodennú výchovno-vzdelávaciu činnosť spravidla pre deti od 3-6 rokov, pričom 5-6 ročné deti plnia povinné predprimárne vzdelávanie a taktiež deťom, ktoré pokračujú v povinnom predprimárnom vzdelávaní. Deti sú zaradené do tried podľa veku do 7 tried. Maximálny počet detí zodpovedajúci veľkosti vnútorných priestorov a prevádzkovému poriadku je 154, podľa zmeny v prevádzkovom poriadku schváleným RÚVZ Bratislava na školské roky 2022/2023 a 2023/2024 je maximálny počet detí 175, čo je možné v prípade, že v každej triede budú iba 5-6 ročné deti.

**II.1.2. Personálne zabezpečenie školy**

 Materská škola má 24 zamestnancov. Vedenie tvorí riaditeľka a zástupkyňa riaditeľky. Z celkového počtu zamestnancov je 14 kvalifikovaných pedagogických, vrátane riaditeľky, štyroch prevádzkových zamestnancov, 1 školníka. Zamestnancov školského stravovania je päť, vrátane vedúcej školského stravovania.

Pedagogickí zamestnanci sa každoročne zúčastňujú na profesijnom vzdelávaní, na základe platnej legislatívy.

**II.1.3. Materiálno – technické zabezpečenie výchovno-vzdelávacieho procesu**

Vnútorné priestory sa nachádzajú v dvoch jednopodlažných budovách, objekt 16 a objekt 17. Do objektu 16 sa dá dostať piatimi vchodmi, každá z troch tried má svoj vlastný vchod, jeden vchod pri kancelárii školskej jedálne, jeden vchod cez izolačku. Do objektu 17 sa dá prejsť šiestimi vchodmi, každá zo štyroch tried má svoj samostatný vchod, jeden vchod pri kancelárii riaditeľky, jeden vchod cez izolačku. Každá trieda má svoju herňu, spálňu, šatňu a umyváreň. V budovách sa nachádzajú aj priestory pre sklady, práčovňu a kabinet s učebnými pomôckami.

 K štandardnému a nezastupiteľnému vybaveniu patria hračky a nábytok pre deti. Nábytok v triedach si kolektív MŠ prispôsobil tak, aby rozvíjal estetické cítenie detí a vyhovoval bezpečnosti a zdraviu detí.
Každá trieda je dostatočne vybavená spotrebným materiálom na výtvarné, grafomotorické, pracovné činnosti na základe čoho môžeme kvalitne plniť ŠkVP. Všetky triedy sú vybavené počítačom, interaktívnou tabuľou a tlačiarňou, čo nám umožňuje rozvíjať digitálnu gramotnosť detí. Na rozvíjanie prírodovednej gramotnosti využívame zväčšovacie lupy. Materská škola disponuje pomôckami na oboznamovanie sa s prírodnými javmi. Deti pracujú s edukačnými programami s rôznorodým zameraním. Výsledky svojej činnosti si následne môžu vytlačiť na tlačiarni. Podnetnosť prostredia na rozvíjanie predčitateľskej gramotnosti tvoria pomôcky ako je abeceda, čísla, geometrické tvary, farby s grafickým popisom. Prípravu na vstup do školy a rozvíjanie grafomotorických zručností nám napomáha rozvíjať množstvo pomôcok, zameraných na tento účel. K materiálno-technickému vybaveniu MŠ patrí detská odborná literatúra, učebné pomôcky, telovýchovné náradie, náčinie, hudobné nástroje, výpočtová technika, v niektorých triedach aj detská knižnica. Dopĺňané sú podľa potreby na triedach s ohľadom na kvalitu a primeranosť detí. Niektoré z učebných pomôcok sa nachádzajú v kabinete, ktorý je situovaný pri dochádzkovej knihe a sú k dispozícii pre všetky triedy.
 Exteriér materskej školy umožňuje spoznávanie rôznorodosti prírodného prostredia, oboznamovanie sa so stromami a kvetmi. V našej Eko záhradke sa deti učia starostlivosti o rastliny, pozorujú procesy rastu a dozrievania plodov. Na detskom ihrisku si otestujú svoje pohybové zručnosti. Ihrisko je vybavené dvoma pieskoviskami, preliezačkami, dreveným vláčikom, šmykľavkami a veľkým multifunkčným ihriskom. Priestor medzi jednotlivými hracími prvkami je zatrávnený.

**II.2. Orientácia na partnerov, spolupráca s nimi a ich požiadavky**

**II.2.1 Škola a zriaďovateľ**

Materská škola je bez právnej subjektivity, zriaďovateľom je Mestská časť Bratislava – Karlova Ves. Zriaďovateľ zabezpečuje financovanie prevádzky školy, podporuje plnenie úloh a cieľov, prerokováva a schvaľuje zákonné dokumenty, poskytuje škole metodickú pomoc.

**II.2.2. Škola a zamestnanci**

Vedenie školy v spolupráci so zriaďovateľom vytvára a zabezpečuje optimálne pracovné podmienky a prostredie, podporuje a umožňuje profesionálny rast pedagogických zamestnancov. Vedenie kladie dôraz na spoluprácu a vzájomnú komunikáciu, čím sa vytvára priestor pre tímovú prácu.

Zamestnanci plnia strategické a čiastkové ciele školy, pravidelne sa vzdelávajú, sú aktívni a iniciatívni. Akceptujú a plnia vnútorné školské predpisy.

**II.2.3. Škola a rodič**

Škola poskytuje rodičom kvalitné služby v rámci výchovy vzdelávania ich detí. Organizuje spoločné aktivity pre rodičov a deti. Pravidelne informuje rodičov o výchovno-vzdelávacích činnostiach, aktivitách, dosiahnutých výsledkoch školy a poskytuje poradenstvo a konzultácie.
Rodičia sú členmi Občianskeho združenia, ktoré sa aktívne podieľa na poskytovaní finančnej pomoci. OZ spolupracuje so školou, rodičia sa zapájajú do mimoškolských činností ako napr. brigády alebo realizácia projektov.

**II.2.4. Škola a rada školy (RŠ)**

Rada školy je samosprávnym orgánom školy, na svojich pravidelných stretnutiach sleduje výsledky, ktoré dosahuje škola, zaujíma sa aj o jej aktivity. Taktiež sa zaujíma o využívanie finančných prostriedkov školy. Rada školy uskutočňuje výberové konanie na miesto riaditeľky školy. Členovia rady školy pomáhajú škole formou presadzovania záujmov školy u zriaďovateľa a na miestnom zastupiteľstve.

Rada školy prerokováva a vyjadruje sa k zákonným dokumentom ako Správa o výchovno-vzdelávacej činnosti, Koncepcia rozvoja školy, organizácia školského roka - počty prijatých detí, ktoré predkladá škola.

**II.2.5. Pedagogická rada**

Pedagogická rada zasadá 4x ročne, jej hlavnou náplňou je riešenie problémov spojených s priamou pedagogickou činnosťou.

**II.2.6. Metodické združenie**

Metodické združenie ako poradný orgán riaditeľa školy plní svoju funkciu, zasadá 4x ročne a prispieva k skvalitneniu výchovno-vzdelávacieho procesu. Metodicko-pedagogické centrum poskytuje škole metodické a odborné poradenstvo a zabezpečuje vzdelávanie pedagogických zamestnancov. Podieľa sa na príprave a realizácii aktualizačného vzdelávania.

**II.2.7. Ostatní partneri**

Škola dodržuje dohodu o spolupráci so Základnou školou Karloveská 61, úzko spolupracuje so školskou jedálňou pri materskej škole, Centrom poradenstva a prevencie, Fedákova 3,
s občianskym združením, nadáciami, právnickými osobami. Škola sa riadi pokynmi MŠVVaŠ SR pri zavádzaní novej legislatívy do  praxe. Sleduje výzvy na spoluprácu, alebo realizáciu projektov od rôznych subjektov, podporu a spoluprácu pri ich vypracovaní a realizácii.

1. **SWOT ANALÝZA**

|  |  |
| --- | --- |
| **SILNÉ STRÁNKY**- vysoký záujem o umiestnenie detí v MŠ- vhodná poloha MŠ- veľmi dobrá pripravenosť detí pre vstup do ZŠ- kreativita a iniciatíva pedagogických zamestnancov- pozitívna klíma v materskej škole- kvalifikovanosť pedagogických zamestnancov- kvalita nepedagogického personálu, ich angažovanosť- vybavenosť IKT technikou- športové aktivity- upravený interiér a exteriér MŠ- vypracovaný Školský vzdelávací program na podmienky školy- informovanosť prostredníctvom médií-veľmi dobrá spolupráca s partnermi školy | **SLABÉ STRÁNKY**- nedostatok finančných prostriedkov pre školu na údržbu budovy (chátrajúca fasáda, stará elektroinštalácia, kanalizácia...)- odmeňovanie a možnosti motivácie pedagogických zamestnancov |
| **PRÍLEŽITOSTI**- zapájanie sa do projektov a výziev- postupná modernizácia budovy v spolupráci so zriaďovateľom, OZ- záujem učiteľov o vzdelávanie a profesijný rast- výmena pedagogických skúseností-informovanosť prostredníctvom médií- zdokonaľovať komunikačné kompetencie- prezentácia, tvorenie a prezentovanie detských prác- aktivity zamerané na získavanie zručnosti pri práci s IKT- spokojné deti, rodičia  | **RIZIKÁ****-** výber MŠ podľa vzhľadu objektu - strata motivácie zamestnancov- vyhorenie pedagogických zamestnancov- demografické zmeny- negatívne vonkajšie vplyvy na mladú generáciu |

1. **CIELE A ÚLOHY**

Pri stanovovaní cieľov som vychádzala z návrhu koncepcie rozvoja a z aktuálneho stavu a podmienok školy, z charakteristiky školy, zo SWOT analýzy, zo štátneho a školského vzdelávacieho programu a potrieb detí, zákonných zástupcov a zamestnancov školy. Plnením úloh vychádzajúcich z jednotlivých cieľov budeme napĺňať víziu školy.

**IV.1 Ciele a úlohy vo výchovno-vzdelávacej činnosti**

1. Vo výchovno-vzdelávacom procese rozvíjať u detí pozitívny vzťah a ochranárske postoje k prírode a utvárať u nich základy environmentálneho povedomia.
* zaradiť celoškolské aktivity na ochranu životného prostredia, napríklad:

Oslava dňa zeme (22.4.) – ako si máme chrániť to najvzácnejšie, čo máme

Svetový deň vody (22.3)

Svetový deň ochrany zvierat (4.10.)
*(priebežne, všetci pedagogickí zamestnanci)*

* Zapájať sa do zberu druhotných surovín, napr.:
* - Zbieranie batérií so Šmudlom, , ktorého zber organizuje SEWA, a.s. Tým, že sme zapojení do zberu batérií máme pre deti v MŠ každý druhý rok prednášku o triedení odpadu zdarma.
* - Vrchnáčikománia vznikla na podporu chorého chlapca Kubka, roztriedením plastových vrchnákov z PET fliaš chránime prírodu a ich odovzdaním pomáhame prispieť na Kubkovu liečbu.

*(2023-2027, riaditeľka, zástupkyňa riaditeľky)*

* K plneniu strategického cieľa využiť okolie materskej školy a blízke mestské lesy, EKO záhradku v priestore areálu materskej školy.

Park v okolí materskej školy, mestské lesy, Líščie údolie budú aj naďalej využívané na vychádzky, ľahšie turistické prechádzky, počas ktorých pozorujeme zmeny v prírode spôsobené počasím, ročným obdobím. Pozorujeme zvieratá, hlavne v neskoršom jesennom a zimnom období pri kŕmidlách, kde prikrmujeme vtáky a rozoznávame viaceré druhy, hľadáme stopy zvierat, ktoré identifikujeme, spoznávame rastliny ktoré rastú v okolí.

V EKO záhradke deti spoznávajú, ako zo semienka vyrastie rastlina a vyrastú plody, starajú sa o úrodu, ktorá je určená na priamu konzumáciu, pozorujú hmyz.
*(priebežne, všetci pedagogickí zamestnanci)*

* Zabezpečenie prednášok pre deti cez občianske združenia, ktoré sa venujú environmentálnej výchove, alebo divadielok s environmentálnou tématikou pre deti.
*(2023-2027 podľa ponuky, riaditeľka, zástupkyňa riaditeľky)*

1. Rozvíjať predčitateľskú gramotnosť a podporovať u detí pozitívny vzťah k literatúre.
* Uplatňovať metódy na rozvoj predčitateľskej gramotnosti.
*(priebežne, všetci pedagogickí zamestnanci)*
* Denne deťom pred spaním čítať, v triedach vytvoriť čitateľský kútik ako podnetné prostredie.

*(2023, všetci pedagogickí zamestnanci)*

* Uskutočniť návštevu knižnice (predškoláci).
*(každoročne v mesiaci marec, zástupkyňa riaditeľky)*
1. Podporovať rozvíjanie digitálnych kompetencií u detí a tým aj rozvoj tvorivého myslenia s využívaním IKT vo výchovno-vzdelávacom procese.
* Zorganizovať školenie, alebo kurz na rozvíjanie počítačovej gramotnosti pedagógov (školenie, kurz).

*(2023, riaditeľka)*

* Zaraďovať vzdelávacie aktivity s využívaním interaktívnej tabule.
*(2023, všetci pedagogickí zamestnanci)*
1. Rozvíjať vzťah k zdravému životnému štýlu a upevňovať fyzické zdravie detí
* Naďalej pokračovať s organizovaním kurzov korčuľovanie, plávanie. Pravidelnou dennou realizáciou zdravotných cvičení a pobytu vonku, organizovať pohybové aktivity a týmto posilňovať pozitívny vzťah k cvičeniu a k pohybu.

*(2023-2027, riaditeľka)*

* Naďalej sa zapájať do projektu Dajme spolu gól pod záštitou Slovenského futbalového zväzu.

*(2023-2027, riaditeľka)*

* Zaraďovať do výchovno-vzdelávacieho procesu dostatok cieľov na oboznámenie sa detí so starostlivosťou o svoje zdravie, prevenciu ochorení a úrazov.

*(priebežne, všetci pedagogickí zamestnanci)*

* Organizovať pre deti prednášky o starostlivosti o svoje zdravie, prevenciu ochorení a úrazov. Napríklad:

Projekt Dental alarm – starostlivosť o zúbky

Zdravé oči už v škôlke – preventívne meranie zraku deťom

Prednáška záchranárskeho tímu pre deti o tom, ako sa vyhýbať úrazom a ako môžu aj deti pomôcť, keď vidia niekoho zraneného.

*(každoročne, riaditeľka)*

* Naďalej organizovať deťom športový deň, športové súťaže pre všetky vekové kategórie.
*(každoročne v mesiaci máj-jún, všetci pedagogickí zamestnanci)*
1. Uplatňovať aktivizujúce metódy a formy práce vo výchovno-vzdelávacom procese.
* Usporiadať otvorené hodiny s cieľom odprezentovať uplatnenie aktivizujúcich metód vo výchovno-vzdelávacom procese a skúsenosti, ktorá metóda sa osvedčila najviac v rôznych situáciách.

*(2023-2027, riaditeľka, zástupkyňa, vedúca MZ)*

* Zisťovať úroveň uplatňovania aktivizujúcich metód, ktoré sú považované za nedirektívne, motivujúce a inovatívne postupy, ako napr. projektové vyučovanie, zážitkového učenia, hranie rolí vo výchovno-vzdelávacom procese zvýšenou hospitačnou činnosťou.

*(2023-2027, riaditeľka)*

**IV.2 Ciele a úlohy v oblasti riadenia a personalistiky**

1. Budovať pozitívnu klímu školy.
* Rozvíjať a podporovať pozitívne partnerské vzťahy dieťa, učiteľ-rodič.

*(denne, všetci pedagogickí zamestnanci)*

* Upevňovať pozitívne medziľudské vzťahy a rozvíjať vzájomnú spoluprácu.

*(denne, všetci zamestnanci)*

* Hospitačnú činnosť orientovať aj na prístup pedagogických zamestnancov k individualite detí.

*(podľa plánu, prípadne podľa potreby, riaditeľka)*

* Výchovno-vzdelávaciu činnosť vykonávať na základe pedagogickej diagnostiky s využitím spätnej väzby.

*( pravidelne, všetci pedagogickí zamestnanci)*

* Získavať dôveru rodičov v individuálnom výchovnom poradenstve a v prípade potreby ich nasmerovať na ďalšie odborné poradenstvo s inými odborníkmi (pediater, logopéd, psychológ).

*(podľa potreby, všetci pedagogickí zamestnanci)*

* Naďalej pri výchove a vzdelávaní detí s odloženou školskou dochádzkou uplatňovať rozvíjajúce programy zamerané najmä na rozvoj oblasti, v ktorej nedosiahli školskú zrelosť.

*(2023-2027, pedagogickí zamestnanci z tried detí s PPV)*

1. Rozvíjať a zvyšovať učiteľské kompetencie, vzdelávanie učiteliek orientovať na uplatnenie tvorivosti a netradičných postupov.
* Realizovať zákonné aktualizačné vzdelávanie učiteľov, aktívne sa zúčastňovať na vzdelávaní v súlade s plánom profesijného rozvoja.

*(každoročne podľa ponuky vzdelávaní, riaditeľka a pedagogickí zamestnanci)*

* Absolvovať funkčné vzdelávanie.

*(2023-2024, podľa ponuky vzdelávaní)*

**IV.3 Ciele a úlohy v materiálno technickej oblasti**

1. Estetizácia prostredia, modernizácia v materiálno-technickom vybavení materskej školy.
* Dopĺňanie edukačných materiálov a telovýchovných pomôcok, hračiek, a  didaktického materiálu podľa požiadaviek pedagogických zamestnancov a potrieb detí.

*(priebežne podľa ponuky, riaditeľka)*

* Dopĺňať školskú knižnicu aktuálnymi publikáciami, detskou a odbornou literatúrou podľa potrieb detí.

*(priebežne podľa ponuky, riaditeľka)*

* Doplniť/vymeniť staré technické vybavenie.

*(2024-2025, riaditeľka)*

* Aktívne vyhľadávanie a využívanie doplnkových zdrojov financovania aktivít školy – zapájanie sa do projektov, grantov.

*(priebežne počas celého obdobia, riaditeľka, zástupkyňa riaditeľky)*

* V spolupráci so zriaďovateľom prerobiť, zmodernizovať budovy materskej školy – umyvárky obj. 17, elektroinštalácia, termoregulácia kúrenia.

*(2023-2024, riaditeľka)*

* V spolupráci so zriaďovateľom a OZ Borská 4, vytvorenie priestoru v areáli MŠ na využitie eko a enviro výchovy, realizáciu výchovno-vzdelávacieho procesu vonku, ale aj na spestrenie pobytu na školskom dvore.

*(2025, riaditeľka)*

**IV.4 Ciele a úlohy v oblasti spolupráce s partnermi**

 1. Prehlbovať spoluprácu s rodinou.

* Informovať rodičov o platnej legislatíve pre MŠ a organizačnom usporiadaní života detí v MŠ prostredníctvom ZRŠ.

*(každoročne na začiatku školského roka, všetci pedagogickí zamestnanci)*

* Využívať konzultačné hodiny na rozhovory s rodičmi a riešenie problémov pri výchovno-vzdelávacom s ich deťmi.

*(priebežne, všetci pedagogickí zamestnanci)*

* Aktívne zapájať rodiny do diania v MŠ organizovaním tvorivých dielničiek na jeseň, v predvianočnom období, besiedok vianočných, ku dňu matiek, k rozlúčke s materskou školou, otvorených hodín krúžkovej činnosti.

*(každoročne, všetci pedagogickí zamestnanci)*

1. Prehlbovať spoluprácu s Občianskym združením.
* Organizovať spoločné stretnutia zamerané na zveľaďovanie exteriéru, interiéru materskej školy – jesenná brigáda rodičov s deťmi, dobrovoľnícka akcia Naše mesto.

*(každoročne, riaditeľka, OZ)*

* Spolupracovať pri zabezpečení akcií pre deti na spestrenie výchovno-vzdelávacieho procesu ako napríklad divadielka, tématicky zamerané prednášky s aktivitami, výlety, exkurzie.

*(každoročne podľa potreby, riaditeľka, OZ)*

1. Prehlbovať spoluprácu s Metodickým združením.
* Stretnutia metodického združenia zamerať na inováciu vzdelávacieho systému školy, vytvoriť priestor na prezentáciu získaných poznatkov na vzdelávaniach, zaradiť diskusie a prednášky spracované na základe samoštúdia učiteľov.

*(každoročne, vedúca MZ)*

* Podporiť pedagogických zamestnancov vo vzdelávaní, umožniť im absolvovať vzdelávanie.

*(podľa potrieb pedagogických zamestnancov, riaditeľka)*

1. Prehlbovať spoluprácu so Základnou školou.
* Navštíviť s predškolákmi partnerskú ZŠ s možnosťou pozorovania a oboznámenia sa s prostredím základnej školy.

*(každoročne v mesiaci marec-apríl, pedagogickí zamestnanci v triedach detí plniacich povinné predprimárne vzdelávanie)*

* Poskytnúť zástupcom ZŠ čas na prezentáciu školy pre rodičov detí plniacich povinné predprimárne vzdelávanie, zvolať rodičovské združenie pre rodičov týchto detí v MŠ.

*(každoročne v mesiaci začiatok apríla, riaditeľka a pedagogickí zamestnanci v triedach detí plniacich povinné predprimárne vzdelávanie)*

* Zúčastniť sa MZ prvého stupňa na ZŠ za účelom prekonzultovania požiadaviek na zaškolenie detí do 1. ročníka a informovania sa, či boli deti, ktoré prišli do školy dostatočne pripravené za účelom zistiť, na ktorú z oblastí bude treba klásť väčší dôraz.

*(každoročne podľa konania MZ na ZŠ, riaditeľka a pedagogickí zamestnanci v triedach detí plniacich povinné predprimárne vzdelávanie)*

1. Prehlbovať spoluprácu s Centrom poradenstva a prevencie.
* V spolupráci so psychológom realizovať vyšetrenia školskej zrelosti.

*(každoročne v mesiaci február - marec, riaditeľka, CPP a pedagogickí zamestnanci v triedach detí plniacich povinné predprimárne vzdelávanie)*

V spolupráci s CPP vytvoriť podmienky pre včasnú diagnostiku špecifických vývinových porúch učenia alebo správania detí predškolského veku.
*(celoročne podľa potrieb, riaditeľka, CPP, triedne učiteľky)*

* V spolupráci so zamestnancami z CPP vytvorenie individuálneho plánu vzdelávania, v prípade diagnostikovania špecifických vývinových porúch učenia alebo správania sa u detí predškolského veku.

*(celoročne podľa potrieb, riaditeľka, CPP, triedne učiteľky)*

* V spolupráci so zamestnancami z CPP zrealizovať školenia, prednášky, workshopy pre pedagogických zamestnancov podľa ponuky a možností prospešné nie len vo výchovno-vzdelávacom procese, ale aj pre nich na témy duševného zdravia.
*(každoročne podľa potrieb pedagogických zamestnancov a ponuky, riaditeľka, CPP)*

 6. Prehlbovať spoluprácu so školskou jedálňou.

* V spolupráci so školskou jedálňou ukázať deťom a podporiť ich v zdravšom stravovaní. Zaradiť týždeň zdravej výživy.

*(každoročne, riaditeľka, vedúca školskej jedálne)*

* Pokračovať v projektoch školské ovocie, školské mlieko.

*(každoročne, vedúca školskej jedálne)*

* Zúčastniť sa exkurzie cez projekt školské ovocie do ovocných sadov, alebo jahodovú plantáž.
*(každoročne podľa ponuky, riaditeľka, vedúca školskej jedálne)*

**IV.4 Ciele a úlohy v oblasti imidžu školy**

1. Vytvárať dobré meno školy.

* K dieťaťu pristupovať individuálne, odvádzať kvalitnú výchovno-vzdelávaciu prácu, pripravovať a plánovať si svoje vzdelávacie aktivity, využívať konzultačné hodiny.

*(priebežne, všetci pedagogickí zamestnanci)*

* Prezentovať akcie, práce detí v Karloveských novinách.

*(priebežne, aktuálne poverený zamestnanec)*

* Aktualizovať pravidelne webovú stránku MŠ.

*(priebežne, zástupkyňa riaditeľky)*

* Pravidelne uverejňovať v aktualitách na webovej stránke momenty z výchovno-vzdelávacej činnosti, ktoré deti najviac zaujali.

*(priebežne, všetci pedagogickí zamestnanci)*

* Zapájať sa do rôznych súťaží, projektov, výstav na obvodnej, okresnej, krajskej a celoslovenskej úrovni*.*

*(priebežne, vyhľadávanie vhodných príležitostí všetci pedagogickí zamestnanci, kontrola splnenia podmienok poverený zamestnanec)*

* Prezentácia materskej školy **–** zorganizovať Deň otvorených dverí.

*(každoročne v druhej polovici mesiaca apríl, riaditeľka, všetci pedagogickí zamestnanci)*

**ZÁVER**

Navrhovaný Koncepčný zámer rozvoja materskej školy Borská 4 v Bratislave smeruje k zvyšovaniu kvality a efektívnosti predprimárneho vzdelávania, pričom všetky zámery budú orientované na potreby a záujmy dieťaťa a na jeho rozvoj. Je otvoreným dokumentom prezentujúcim základné a rámcové smerovanie. Jeho otvorenosť znamená, že koncepčný zámer sa môže priebežne dopĺňať, spresňovať a upravovať pri zachovaní strategických cieľov, pretože musí reagovať na nové trendy a potreby v oblasti predprimárneho vzdelávania a aktuálne podmienky materskej školy.

Našim poslaním je zmeniť tradičnú školu na moderný typ a k tomu je prispôsobené plánovanie edukačného procesu s využívaním inovatívnych foriem a metód práce. Snažíme sa uľahčiť novým deťom plynulú adaptáciu na nové prostredie MŠ, postupne pripraviť deti na primárne vzdelávanie a na život v spoločnosti, uplatňovať a chrániť práva dieťaťa, rozvíjať návyky súvisiace so zdravým životným štýlom, napĺňať potrebu dieťaťa po sociálnom kontakte s rovesníkmi, podporovať vzťah dieťaťa k poznávaniu a učeniu hrou, rozvíjať potenciál detí s nadaním.

Po zrealizovaní jednotlivých krokov bude potrebné zrealizovať spätnú väzbu - hodnotenie, testovanie, overovanie v praxi a na základe získaných výstupov korigovať a opraviť zrealizované kroky tak, aby bola zabezpečená plynulosť výchovno-vzdelávacieho procesu a udržateľný rozvoj školy.

Práca s deťmi je neustále sa vyvíjajúci proces, ktorý prináša každodenne nové poznatky, skúsenosti a výzvy, na ktoré je potrebné adekvátne reagovať v záujme rozvoja osobnosti dieťaťa.

Dominantnou úlohou a cieľom môjho snaženia je pracovať tak, aby deti rozprávali s radosťou o zážitkoch v materskej škole.